Komisijos komunikatas Europos Parlamentui ir Tarybai - IDABC programos įgyvendinimo vertinimas /* KOM/2006/0611 galutinis */





[pic] | EUROPOS BENDRIJŲ KOMISIJA | Briuselis, 24.10.2006 KOM(2006) 611 galutinis KOMISIJOS KOMUNIKATAS EUROPOS PARLAMENTUI IR TARYBAI IDABC programos įgyvendinimo vertinimas KOMISIJOS KOMUNIKATAS EUROPOS PARLAMENTUI IR TARYBAI IDABC programos įgyvendinimo vertinimas 1. ĮVADAS Europos Parlamento ir Tarybos sprendimu (sprendimu dėl IDABC)[1] 2005 m. sausio 1 d. buvo pradėta penkerių metų programa dėl suderinto paneuropinių e. valdžios paslaugų teikimo valstybės valdymo institucijoms, verslo subjektams ir piliečiams kaip IDA ir IDA II programų tęsinys. Šio komunikato tikslas – pateikti IDABC programos įgyvendinimo vertinimo rezultatus ir rekomendacijas. Būtinybė atlikti vertinimą kyla dėl sprendimo dėl IDABC 13 straipsnio 2–4 punktų, kuriuose taip pat reikalaujama, kad Europos Komisija perduotų vertinimo rezultatus Europos Parlamentui ir Tarybai kuo ankstyvesniame programos vykdymo etape, kad Komisija, atlikdama vertinimą, galėtų pranešti apie 2007–2009 m. skiriamų sumų suderinimą su finansinėmis perspektyvomis. Kadangi susitarimas dėl 2007–2013 m. finansinių perspektyvų buvo pasiektas vėlai, Komisija negalėjo pateikti vertinimo rezultatų sprendime dėl IDABC numatytu laiku. Tačiau šiuo metu Komisija gali pateikti rezultatus ir patvirtinti, kad sprendime dėl IDABC numatytas finansinis pagrindas 2007–2009 metams yra suderintas su finansinėmis perspektyvomis ir įtrauktas į finansinį programavimą. Vertinimą atliko Komisija, padedama nepriklausomų konsultacinės bendrovės ekspertų grupės. Komisijos tarnybų ir valstybių narių atstovai prisidėjo prie metodologijos ir išvadų rengimo dalyvaudami Komisijos iniciatyvinėje grupėje, nacionalinių ekspertų patariamojoje grupėje ir IDABC vadybos komitete (PEGSCO). Visą konsultacinės bendrovės vertinimo ataskaitą galima rasti internete adresu: http://ec.europa.eu/idabc/en/document/5707/3. Vertinimas daugiausia buvo teigiamas, ir IDABC programa buvo apibūdinta kaip iš esmės esanti labai aukštos kokybės. Tačiau buvo išskirta keletas trūkumų, į kuriuos rekomenduojama atsižvelgti toliau įgyvendinant programą. 2. BENDROJI INFORMACIJA IDABC programos tikslas – nustatyti, remti ir skatinti paneuropinių e. valdžios paslaugų ir pagrindinių tarpusavyje suderintų telematinių tinklų plėtrą ir diegimą. Ji skirta padėti pasiekti e. valdžios srityje nustatytus tikslus: - toliau skatinant informacinių technologijų diegimą visų pirma tose politikos srityse, kuriose priimti diegimą skatinantys teisės aktai, - kuriant bendrą infrastruktūrą, skirtą valstybės valdymo institucijų tarpvalstybiniam keitimuisi informacija, siekiant užtikrinti veiksmingą komunikaciją, - skatinant naujų paslaugų verslo subjektams ir piliečiams atsiradimą. Šiuo tikslu pagal IDABC programą suteikiamas finansavimas veiksmams, susijusiems su dviem sritimis – bendrų interesų projektais ir horizontaliosiomis priemonėmis, nurodytomis etapais vykdomoje IDABC darbo programoje, kurios pakeitimus, pasikonsultavusi su PEGSCO, Komisija priima bent kartą per metus. Bendrų interesų projektai – tai veiksmai Europos Sąjungos politikos srityse, susijusiose su paneuropinių e. valdžios paslaugų diegimu ir tobulinimu siekiant remti valstybines valdymo institucijas, verslo subjektus ir piliečius. Tokie veiksmai, kuriuos vykdant atsižvelgiama į Europos politikos reikalavimus ir gerinamas Europos valdžios institucijų bendradarbiavimas, įgyvendinami sektoriuose, atsakinguose už skirtingas ES politikos sritis, t. y. generaliniuose direktoratuose, o jų stebėseną paprastai atlieka sektorių komitetai. Pagal programą vykdomi bendrų interesų projektai išsamiai apibūdinti IDABC darbo programoje[2]. Horizontaliosios priemonės – veiksmai, skirti remti bendrų interesų projektus ir e. valdžią apskritai. Pirma, teikiamos infrastruktūros paslaugos viešųjų paslaugų sektoriui Bendrijoje. Teikiamos technologijų ir programinės įrangos sprendimų paslaugos, kurios apima tinklo paslaugas, tarpinės programinės įrangos paslaugas, paslaugas ir gaires saugos srityje. Antra, horizontaliosiomis priemonėmis inicijuojamas, sukuriamas pagrindas teikti ir valdomas horizontaliųjų paneuropinių e. valdžios paslaugų teikimas verslo subjektams ir piliečiams Europoje, įskaitant susijusius organizacinius ir koordinavimo aspektus. Pagal programą pradėtos vykdyti horizontaliosios priemonės išsamiai apibūdintos IDABC darbo programoje[3]. Horizontaliąsias priemones daugiausia įgyvendina IDABC skyrius. 3. METODIKA Atliekant vertinimą buvo naudojami įvairūs tyrimo metodai: duomenų rinkimas iš turimų šaltinių, internetinės apklausos, interviu ir konkretūs tyrimai, apimantys įvairius suinteresuotuosius asmenis – iš viso apie 300 sektorių komitetų, PEGSCO ir ES tarnybų atstovų. 4. VERTINIMO SRITYS IR KLAUSIMAI Atliekant vertinimą daugiausia dėmesio buvo skiriama šioms penkioms sritims: - Aktualumas. Kaip IDABC programos tikslai ir veiksmai siejasi su besiformuojančiais poreikiais ir prioritetais nacionaliniu ir ES lygmeniu, visų pirma su poreikiais ir prioritetais, kurie išryškėja tebevykstančiose diskusijose dėl i2010, ir, kalbant bendriau, su Lisabonos tiksluose nustatytais poreikiais ir prioritetais? - Našumas. Kaip ekonominiu požiūriu įvairios pastangos ir veiksmai paverčiami konkrečiais rezultatais ir pasiekimais? Kurie programos aspektai yra veiksmingiausi ir neveiksmingiausi, visų pirma panaudotų išteklių atžvilgiu? - Veiksmingumas. Kokie yra IDABC programos rezultatai ir poveikis siekiant konkrečių ir bendrųjų tikslų? Ar yra aspektų, kurie yra veiksmingesni arba mažiau veiksmingi negu kiti aspektai, jeigu taip, kokios patirties būtų galima įgyti iš tokių atvejų? - Naudingumas. Kokiu mastu dabartiniai ir būsimi IDABC programos veiksmų rezultatai ir poveikis atitinka tikslinių gyventojų grupių poreikius? Kokiu mastu būtų galima imtis priemonių siekiant padidinti programos naudingumą ir kokios tai turėtų būtų priemonės? - Nuoseklumas. Kokiu mastu veiksmai sudaro visapusišką programos strategiją ir kaip siekiama programos veiksmų ir kitos Bendrijos veiklos paneuropinių e. valdžios ir infrastruktūros paslaugų srityje tinkamos sąveikos? Be konkrečių su šiomis vertinimo sritimis susijusių klausimų buvo nustatyti trys kompleksiniai klausimai, susiję su - dabartine pažanga vykdant pagal IDABC programą finansuojamus veiksmus, - valstybių narių koordinavimo veikla ir dalyvavimu, - tuo, kokiu mastu buvo atsižvelgta į IDA II programos galutinio vertinimo rekomendacijas įgyvendinant IDABC programą. 5. REZULTATAI 5.1. Aktualumas Visi vertinimo tikslu surinkti duomenys rodo, kad IDABC programa yra labai aktuali. Atlikus vertinimą nustatyta, kad IDABC programos tikslai ir suplanuoti veiksmai visiškai atitinka ES lygiu Lisabonos tiksluose nustatytus poreikius ir prioritetus. Apskritai IDABC programa tiesiogiai prisideda prie platesnių tikslų, kaip antai naujovių diegimo skatinimas ir IRT įsisavinimas, bei prie konkrečių tikslų, kaip antai judesnės darbo jėgos formavimas, pavyzdžiui, teikiant judėjimą tarp valstybių skatinančias informavimo paslaugas. IDABC taip pat netiesiogiai prisideda prie valstybių narių keitimosi duomenimis veiksmingumo didinimo ir mažina biurokratizmo kliūtis verslo subjektams ir piliečiams. Daroma išvada, kad aktualumas yra vienas iš pagrindinių IDABC programos aspektų, kuriam suinteresuotosios šalys skiria daugiausia dėmesio ir kurį stengiasi skirtingais lygmenimis aktyviai plėtoti įvairiais vienas kitą papildančiais būdais. 5.2. Našumas Vertinime pastebima, kad šiame etape dar per anksti atlikti išsamų našumo tyrimą dėl, savaime suprantama, žemo bendro programos pažangos lygio šiame ankstyvame etape. Dar nėra konkrečių rezultatų ir poveikio, kuriuos būtų galima įvertinti. Nepaisant to, remiantis per tyrimą surinktais duomenimis, metodas, pagal kurį ištekliai naudojami veiksmams įgyvendinti, vertinime ekonominiu požiūriu preliminariai laikomas patenkinamu. 5.3. Veiksmingumas Dar tik prasidėjo pirmieji IDABC programos etapai, todėl kol kas neįmanoma atlikti išsamaus IDABC programos suteikiamos naudos Bendrijai vertinimo. Tačiau galima kelti hipotezes apie būsimą veiksmų plėtrą. Remiantis vertinimu, manoma, kad dauguma bendrų interesų projektų bus plėtojami pagal planą, tačiau tikimasi, kad horizontaliųjų priemonių įgyvendinimui reikės papildomos pagalbos arba reikės pratęsti jų vykdymo trukmę, visų pirma dėl jų vėlyvos įgyvendinimo pradžios, ilgų procedūrų ir darbuotojų trūkumo. Bet kaip rodo netiesioginiai duomenys, gauti iš konkrečių tyrimų, yra didelė tikimybė, kad plėtojant bendrų interesų projektus ir horizontaliąsias priemones bus pasiektas didelis veiksmingumo lygis. 5.4. Naudingumas Remiantis per interviu išsakytomis nuomonėmis, pagal IDABC programą teikiamos e. valdžios paslaugos laikomos unikaliomis, nes kitos programos ar iniciatyvos tokiu pačiu būdu nepatenkina bendrų paneuropinių telematinių sąsajų poreikio valstybės valdymo institucijose. Valstybės narės, įstojusios į ES per paskutinį plėtros etapą, yra labai patenkintos teikiamomis paslaugomis visų pirma dėl to, kad IDABC programa joms leidžia pagerinti jų pačių telematinę infrastruktūrą ir paslaugas. Kitaip tariant, vertinime daroma išvada, kad IDABC programos veikla, pagrindinė strategija ir procedūros rodo, kad sąmoningai dedamos pastangos siekiant pateisinti valstybių narių lūkesčius ir pasiekti Europos lygmeniu nustatytus prioritetus. Tyrimo respondentų nuomone, visų lygmenų Europos valstybės valdymo institucijos yra pagrindiniai, įmonės – antriniai, o piliečiai – tretiniai IDABC programos veiklos tiksliniai naudos gavėjai. Tačiau apskritai verslo subjektams ir piliečiams šiuo metu skiriama mažiau tiesioginio dėmesio negu valdymo institucijoms. Suinteresuotosios šalys neturi vieningos nuomonės, ar valdymo institucijos yra pakankama ir patenkinama tikslinė grupė, ir ar reikėtų dėti daugiau pastangų verslo subjektų ir piliečių poreikiams tenkinti. 5.5. Nuoseklumas Remiantis iš turimų šaltinių surinktais duomenimis, interviu ir atliekant tyrimą išsakytomis nuomonėmis, pabrėžiama, kad pagal IDABC programą remiamos priemonės pasižymi pakankama vidine darna. IDABC programos veiksmai padeda siekti programos tikslų vadovaujantis visapusiška strategija. Vertinime pastebima, kad reikėtų daugiau dėmesio skirti programos išorinei darnai, t. y. programos nuoseklumui kitos Bendrijos veiklos paneuropinių e. valdžios ir infrastruktūros paslaugų srityje atžvilgiu. Nors įvairios suinteresuotosios šalys deda vis daugiau pastangų siekdamos plėtoti papildomumą sprendžiant panašaus pobūdžio klausimus, kartais nepakankamai atsižvelgiama į kitas programas, visų pirma vykdant konkrečius veiksmus. 5.6. Dabartinė pažanga vykdant pagal IDABC programą finansuojamus veiksmus Apskritai apie 50 % į darbo programą įtrauktų veiksmų buvo pradėti pagal IDABC programą pirmame 2006 m. ketvirtyje. Bendrų interesų projektų skaičius buvo šiek tiek didesnis negu horizontaliųjų veiksmų skaičius. Be to, faktiškai pradėti veiksmai dar buvo ankstyvame vystymo etape. Tačiau vertinime daroma išvada, kad numatytos IDABC paneuropinės e. valdžios paslaugos, kurios buvo pradėtos teikti laiku arba buvo perkeltos iš IDA II programos, yra gerai išplėtotos, įgyvendinamos ir naudojamos. 5.7. Valstybių narių koordinavimo veikla ir dalyvavimas Remiantis per interviu ir atliekant tyrimą pareikštomis nuomonėmis, tam tikrų kategorijų suinteresuotosioms šalims bendros suderintos nacionalinės strategijos, skirtos bendrų interesų projektams, nustatymas valstybėse narėse atrodė gana ginčytinas. Toks nesutarimas kelia bendrą nepasitenkinimą dėl sugebėjimo derinti valstybių narių atstovų nuomones PEGSCO ir sektorių komitetuose. Tačiau vertinime pažymima, kad kai kurios valstybės narės įgyvendino konkrečias ir veiksmingas priemones, kurios padeda PEGSCO nariams ir sektoriaus komiteto nariams derinti savo pozicijas. Remiantis sektoriaus komiteto narių pateiktais atsakymais, vertinime taip pat daroma išvada, kad šiuo metu sektorių komitetų nariai nevienodai suvokia savo pareigas. 5.8. Kiek atsižvelgiama į IDA II programos galutinio vertinimo rekomendacijas įgyvendinant IDABC programą Rekomendacijos dėl IDA II programos buvo pateiktos tik priėmus sprendimą dėl IDABC. Tačiau remiantis visų pirma vertinimo rezultatais, į daugumą iš trylikos IDA II galutinio vertinimo rekomendacijų jau yra arba bus atsižvelgta. Tik trys rekomendacijos vis dar yra aktualios, o vienoje iš jų teigiama, kad pirmenybė turi būti teikiama veiklai, kuria labiausiai prisidedama prie programos tikslų įgyvendinimo, ir tikėtina, kad tai visuomet bus svarbu bet kokiam programos vadovui. Nebuvo atsižvelgta į šias rekomendacijas: - sukurti skaitmeninę pranešimo priemonę, leisiančią stebėti vykstančius ir užbaigtus veiksmus ir imtis tolesnių veiksmų, susijusių tiek su tikslų įgyvendinimo, esamo poveikio ir naudos stebėsena, tiek su piniginio poveikio sąnaudoms išryškinimu ir palyginimu, - parengti ryšių palaikymo programą, skirtą 15 senųjų valstybių narių lygiai taip pat kaip ir naujosioms valstybėms narėms, kad būtų užtikrintas darbo metodų ir pagrindinių gairių (struktūros) įsisavinimas. Pradėjus nenutrūkstamą darbo programą pagal IDABC programą, smarkiai sumažėjo veiksmų įgyvendinimo stebėsenos programos poreikis, nes veiksmai nuolat lyginami su darbo programos įrašais, kurie atspindi tiek veiksmų statusą, tiek planavimą ateityje, o lėšos paskesniems etapams skiriamos tik tada, kai pasiekti nustatyti tikslai. Tuo pačiu metu įvestas reikalavimas kasmet teikti ataskaitas apie programos įgyvendinimą ir po įgyvendinimo pateikti apžvalgą apie kiekvieną veiksmą per metus nuo įgyvendinimo. Be to, siekiant didinti skiriamų lėšų poveikį, reikalaujama kiek įmanoma daugiau kartų panaudoti tuos pačius komponentus. Komisija toliau stebės įvykių eigą, siekdama užtikrinti maksimalią naudą. Komisija toliau bendradarbiaus su valstybių narių atstovais PEGSCO, kad būtų užtikrintas tinkamas įsisavinimas, sutelkiant dėmesį į veiksmus, apimančius poreikius, kurie buvo nustatyti bendradarbiaujant su valstybėmis narėmis ir sektorių atstovais. 6. IšVADOS IR REKOMENDACIJOS Vertinant IDABC programos įgyvendinimą buvo padaryta keletas išvadų ir remiantis šiomis išvadomis buvo parengta keletas rekomendacijų. 6.1. Vertinimo atlikimo laikas Atliekant vertinimą, turintį tarpinio vertinimo statusą, buvo sunku nustatyti pradinį programos poveikį, nes dar tik prasidėjo pirmieji programos etapai. Vertinime pažymima, kad atliekant ankstesnius IDA programų vertinimus buvo iškilusios panašios problemos, susijusios su vertinimo atlikimo laiku, dėl kurių vertinimo rezultatų nustatymas ir panaudojimas tampa neoptimalus. 1 rekomendacija Reikia daugiau dėmesio skirti vertinimo atlikimo laikui. Kadangi privaloma laikytis sprendime dėl IDABC nustatyto kalendoriaus, sprendime reikės numatyti, kad ateityje vykdomoms programoms vertinimo atlikimo laikas būtų nustatomas lanksčiau – taip bus galima geriau panaudoti programų vertinimo rezultatus. Komisija supranta, kad dabartinis tarpinis vertinimas buvo atliktas per anksti, kad būtų sulaukta palankių rezultatų, ir siūlys galimų programų tęsiniams atlikti tarpinį vertinimą kaip vidutinės trukmės vertinimą, kaip buvo nurodyta pirminiame Komisijos pasiūlyme dėl IDABC programos. 6.2. Programos įgyvendinimo organizavimas Sunkumai, kurie iškilo atliekant vertinimą, visų pirma apibūdinant bendrą struktūrą, apimančią suinteresuotųjų šalių grupes ir jų santykius, atskleidė bendro programos organizavimo vidinį sudėtingumą, ypač bendrų interesų projektų atveju. Ši problema išryškėja ir dėl prieštaringai suprantamos valstybių narių koordinavimo veiklos ir dalyvavimo. Kalbant konkrečiai, vertinime daroma išvada, kad sektorių komitetams ir vadovams būtina gerai suvokti savo vaidmenį, o PEGSCO nariams ir sektorių komitetų nariams būtina užtikrinti geresnį bendradarbiavimą. 2 rekomendacija Komisija privalo užtikrinti, kad visi dalyviai žinotų savo vaidmenį įgyvendinimo procese. Vertinime siūloma sukurti organizacines schemas ir tinkamai išplatinti dalyvių veiklos aprašus, visų pirma bendrų interesų projektų atveju. Bendradarbiaudama su valstybėmis narėmis, atstovaujamomis PEGSCO, ir sektorių atstovais, priklausančiais Tarnybų grupei, įsteigtai pagal IDABC programą, Komisija toliau sieks užtikrinti, kad visi dalyviai žinotų savo vaidmenį ir pareigas įgyvendinimo procese. 6.3. Kintančių naudotojų poreikių integravimas į programą Vertinime pažymima, kad IDABC programa, kaip ir jos pirmtakė, buvo tinkamai pritaikyta prie kintančių Europos politikos prioritetų. Šias pastangas palankiai vertina valstybės narės, kurios atrodo patenkintos teikiamomis paslaugomis. Tačiau atsižvelgiant į ankstyvą programos vykdymo etapą, dar nebuvo įgyvendintos visos rengiant projektą suplanuotos galimybių studijos, todėl vis dar vyksta programos derinimas siekiant ją pritaikyti prie tikslinių gyventojų grupių poreikių. 3 rekomendacija Atsižvelgiant į programos strategiją reikėtų dėti pastangas, kad būtų renkama ir platinama konkreti ir atnaujinta informacija apie naudotojų poreikius. Vertinime siūloma kreiptis į PEGSCO narius, nes jie turi daug svarbios informacijos apie poreikius nacionaliniu ir tarptautiniu lygmeniu, bei siūloma rengti susitikimus, kuriuose būtų keičiamasi informacija ir kuriuose jie galėtų keistis patirtimi su kitais valstybių narių atstovais ir ES institucijomis. Taip pat būtų galima apibendrinti ir išplatinti projektų galimybių studijų duomenis. Bendradarbiaudama su valstybių narių atstovais PEGSCO ir sektorių atstovais, Komisija toliau peržiūrės tikslines sritis, dėl kurių buvo susitarta su valstybėmis narėmis, ir kurios yra patvirtintos „i2010 e. vyriausybės veiksmų plane: e. vyriausybės plėtros spartinimas Europoje visų labui[4]“, siekiant remti paneuropinių e. valdžios paslaugų plėtrą, taip pat bendradarbiaudama su Aukšto lygio grupės e. valdžios pogrupiu, kuris buvo numatytas i2010 e. vyriausybės veiksmų plane. 6.4. Horizontaliosios priemonės ir žmogiškieji ištekliai Nors dar tik prasidėjo ankstyvas IDABC programos etapas, remiantis šio vertinimo rezultatais galima iškelti tam tikras hipotezes apie būsimus veiksmų pokyčius. Manoma, kad dauguma bendrų interesų projektų greičiausiai bus vykdomi pagal planą, tačiau tikimasi, kad horizontaliųjų priemonių įgyvendinimui reikės papildomos pagalbos arba reikės pratęsti jų vykdymo trukmę, visų pirma dėl jų vėlyvos įgyvendinimo pradžios, ilgų procedūrų ir nepalankaus veiksmų ir darbuotojų santykio. 4 rekomendacija Programos įgyvendinimo metu reikėtų atidžiai stebėti, kaip IDABC veiksmai, ypač horizontaliosios priemonės, atitinka nustatytus etapų tikslus. Šiuo atžvilgiu vertinime pabrėžiama, kad būtina nustatyti geriau suderintą veiksmų ir darbuotojų santykį įgyvendinant horizontaliąsias priemones, atsižvelgiant į IDABC programą ir galimą vėlesnę programą. IDABC darbo programos trečiojoje peržiūroje, patvirtintoje 2006 m. rugpjūčio 14 d.[5], Komisija nustatė etapų tikslus ir terminus atsižvelgiant į vėlavimus pirmaisiais programos metais ir į dabartinį veiksmų ir darbuotojų santykį. Komisija toliau stebės, ar laikomasi nustatytų terminų ir etapų tikslų, ir, esant būtinybei, imsis veiksmų. 6.5. Ryšys su e. valdžia susijusiomis EB programomis IDABC programa pasižymi didele vidine darna: programos veiksmai padeda siekti programos tikslų vadovaujantis visapusiška strategija, užtikrinančia gerą vidinį programos koordinavimą. Kita vertus, būtina daugiau dėmesio skirti IDABC programos nuoseklumui kitos Bendrijos veiklos paneuropinių e. valdžios ir infrastruktūros paslaugų srityje atžvilgiu. Nors įvairios suinteresuotosios šalys deda vis daugiau pastangų siekdamos plėtoti papildomumą sprendžiant panašaus pobūdžio klausimus, kartais nepakankamai aišku, kokiu mastu atsižvelgiama į kitas programas. 5 rekomendacija Reikėtų atlikti strateginį įvairių ES programų, per kurias EB plėtojamos suderintos e. valdžios iniciatyvos, ryšių vertinimą siekiant pagerinti tarp programų vykstančius mokymosi procesus ir programų sąveiką. Šio strateginio vertinimo rezultatai turėtų leisti nustatyti su e. valdžia susijusių Europos bendrijos programų strategines pozicijas ir tarpusavio ryšį. Kuriant i2010 e. vyriausybės veiksmų planą, Komisija užtikrina optimalų programos išteklių naudojimą ir individualiose programose sukauptas žinias, skatindama darbo dalijimąsi, koordinavimą ir bendradarbiavimą, kuria įvairių ES programų e. valdžios srityje sąsajas. Be to, galimas Europos Parlamento ir Tarybos sprendimo įsteigiančio Konkurencingumo ir naujovių pagrindų programą (2007-2013)[6] pasiūlymo priėmimas įtvirtins IRT politikos rėmimo programą, kuri palaipsniui apims keletą esamų programų e. valdžios srityje ( eContent+, eTEN, Modinis ). Tuo pačiu metu Komisija ieško būdų, kaip įtvirtintus e. valdžios sprendimus padaryti nepriklausomus nuo programų apibrėžiant priemones, užtikrinsiančias jų finansinį ir veiklos tvarumą, kaip reikalaujama sprendime dėl IDABC, tuo pačiu užtikrinant sąsajas ir didinant rentabilumą. Toliau stiprindama koordinavimą ir integravimą, Komisija stengsis užtikrinti tarp programų vykstančius mokymosi procesus ir programų sąveiką. 7. IšVADOS Nors šiame vertinime nurodoma keletas trūkumų, į kuriuos rekomenduojama atsižvelgti toliau įgyvendinant IDABC programą, iš esmės daroma teigiama išvada, tačiau pabrėžiama, kad šiame ankstyvame įgyvendinimo etape dar per anksti atlikti išsamų IDABC programos vertinimą. Kaip pirmiau nurodyta, šio vertinimo rekomendacijoms Komisija skirs didžiausią dėmesį. [1] 2004 m. balandžio 21 d. Europos Parlamento ir Tarybos sprendimas 2004/387/EB dėl suderinto paneuropinių e. valdžios paslaugų teikimo valstybės valdymo institucijoms, verslo subjektams ir piliečiams (IDABC), OL L 144, 2004 4 30 (žr. OL L 181, 2005 5 18, p. 25). http://eur-lex.europa.eu/LexUriServ/site/en/oj/2004/l_181/l_18120040518en00250035.pdf . [2] C/2006/3606, žr. http://ec.europa.eu/idabc/en/document/5101. [3] C/2006/3606, žr. http://ec.europa.eu/idabc/en/document/5101. [4] COM(2006) 173 galutinis, žr. http://europa.eu.int/information_society/activities/egovernment_research/doc/highlights/comm_pdf_com_2006_0173_f_en_acte.pdf. [5] C/2006/3606, žr. http://ec.europa.eu/idabc/en/document/5101. [6] COM(2005) 121 galutinis, žr. http://ec.europa.eu/enterprise/enterprise_policy/cip/docs/com121_en.pdf.